Төсөл

Худалдаа, үйлчилгээний газруудад

авах арга хэмжээний тухай

 Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 29 дүгээр зүйлийн 29.1.6-ийн “ж”, Захиргааны ерөнхий хуулийн 64 дүгээр зүйлийн 64.4, Хэрэглэгчийн эрхийг хамгаалах тухай хуулийн 18 дугаар зүйлийн 18.1.1, Хүнсний тухай хуулийн 10 дугаар зүйлийн 10.1 дэх заалтыг тус тус үндэслэн ЗАХИРАМЖЛАХ нь:

1. Аймгийн хүн амын тоо, төвлөрөл, хэрэглэгч, үйлчлүүлэгчдийн эрэлт, хэрэгцээ, нутаг дэвсгэрийн онцлогийг харгалзан аймгийн төв Арвайхээр сум, Хархорин сум /зуны улиралд/-ын нутаг дэвсгэрт хүнс, ахуйн өргөн хэрэглээний бараа бүтээгдэхүүний худалдаа, үйлчилгээг үзүүлэх зарим аж ахуйн нэгжүүдийн ажиллах цагийн хуваарийг хоногийн 24 цаг байхаар тогтоосугай.
2. “24” цагаар худалдаа, үйлчилгээ эрхлэх аж ахуйн нэгж, байгууллагад эрх олгох болон тэдгээрийн үйл ажиллагаанд мөрдөх нийтлэг журмыг хавсралтаар баталсугай.
3. Журмын хэрэгжилтэд хяналт тавьж ажиллахыг Арвайхээр сумын Засаг дарга (О.Пүрэвдорж), аймгийн Засаг даргын дэргэдэх Мэргэжлийн хяналтын газар (С.Дуламсүрэн), Цагдаагийн газар (цагдаагийн хурандаа О.Ганбат)-т тус тус даалгасугай.
4. Энэхүү захирамж нь аймгийн нутаг дэвсгэрт согтууруулах ундаа худалдах, түүгээр үйлчлэх аж ахуйн нэгжүүдэд тогтоосон журам, цагийн хуваарьт хамаарахгүй болно.

ЗАСАГ ДАРГА Г.ГАНБОЛД

Захирамжийн хавсралт

**“24” ЦАГААР ХУДАЛДАА, ҮЙЛЧИЛГЭЭ ЭРХЛЭХ АЖ АХУЙН НЭГЖ, БАЙГУУЛЛАГАД ЗӨВШӨӨРӨЛ ОЛГОХ БОЛОН ТЭДГЭЭРИЙН ҮЙЛ АЖИЛЛАГААНД МӨРДӨХ НИЙТЛЭГ ЖУРАМ**

**Нэг. Нийтлэг үндэслэл**

1.1. Зарим сумдын нутаг дэвсгэрт “24” цагаар ажиллах хүсэлт ирүүлсэн хүнс, ахуйн өргөн хэрэглээний бараа бүтээгдэхүүний худалдаа, үйлчилгээ эрхлэгч аж ахуйн нэгж, байгууллагад зөвшөөрөл олгож, тэдгээрийн үйл ажиллагаанд нутгийн захиргааны эрх бүхий байгууллагаас зохицуулалт хийж, хяналт тавихад энэхүү нийтлэг журмыг баримтална.

1.2. “24” цагаар худалдаа, үйлчилгээ эрхлэх аж ахуйн нэгж, байгууллага нь үйл ажиллагаандаа Монгол улсын хууль, худалдаа, үйлчилгээний салбарт мөрдөгдөж буй холбогдох дүрэм, журам, олон улсын болон  үндэсний стандартын шаардлагыг нэгэн адил мөрдөхөөс гадна энэхүү журмыг мөрдөж ажиллана.

**Хоёр. “24” цагаар худалдаа, үйлчилгээ эрхлэх**

**зөвшөөрөл олгох үйл ажиллагаа**

2.1. **Удирдлага, зохион байгуулалт**

2.1.1. Аймгийн нутаг дэвсгэрт энэхүү журмын хэрэгжилтийг хангуулах чиг үүрэг бүхий аймгийн Засаг даргын дэргэдэх согтууруулах ундаа худалдах, түүгээр үйлчлэх тусгай зөвшөөрөл олгох зөвлөл /цаашид “Зөвлөл” гэх/ нь дээрхи 24 цагаар ажиллах эрх олгох асуудлыг хариуцан зохион байгуулна.

**2.2. Зөвлөлийн чиг үүрэг:**

 2.2.1. “24” цагаар худалдаа, үйлчилгээ эрхлэх хүсэлт ирүүлсэн аж ахуйн нэгж, байгууллагын өргөдлийг холбогдох материалыг хамт хүлээн авч, хянан ажлын 21 хоногийн дотор бүрэлдэхүүнээрээ хэлэлцэн, эрх олгох эсэх талаар аймгийн Засаг дарга эцэслэн шийдвэр гаргах.

 2.2.2. Хүсэлт ирүүлсэн аж ахуйн нэгж, байгууллагын материалыг хүлээн авч, Зөвлөлийн хуралдаанаар гарсан шийдвэрийг хүсэлт гаргасан аж ахуйн нэгжид журмын үндэслэлийн хамт хариу мэдэгдэх.

 2.2.3. 24 цагаар ажиллах эрх олгохдоо сумдын нутаг дэвсгэр дэх хүнс, ахуйн өргөн хэрэглээний бараа бүтээгдэхүүний худалдаа, үйлчилгээ эрхлэгч аж ахуйн нэгж, байгууллагын тоо, байршил зэргийг голлон анхаарах.

 2.2.4. “24” цагаар худалдаа, үйлчилгээ эрхлэх хүсэлтийг аймгийн Засаг даргын Тамгын газрын Хууль, эрх зүйн хэлтсийн Тусгай зөвшөөрөл хариуцсан мэргэжилтэн хүлээн авч Зөвлөлийн үйл ажиллагааны гүйцэтгэлийг ханган ажиллана.

**Гурав. “24” цагаар ажиллах худалдаа, үйлчилгээний байгууллагуудад**

**тавигдах тусгай шаардлага**

3.1. Зарим сумдын нутаг дэвсгэрт үйл ажиллагаа явуулж буй доорх шалгуурыг хангасан худалдаа үйлчилгээний газруудад “24” цагаар хүнс, ахуйн өргөн хэрэглээний бараа бүтээгдэхүүний худалдаа, үйлчилгээ /худалдаа, үйлчилгээ гэх/ эрхлэх зөвшөөрлийг аймгийн Засаг даргын шийдвэрээр олгоно. Үүнд:

3.1.1. “24” цагаар ажиллах хүсэлт гаргасан аж ахуйн нэгж, байгууллага нь хүнс, ахуйн өргөн хэрэглээний бараа бүтээгдэхүүнээр тогтмол, төрөлжсөн үйл ажиллагаа явуулдаг, худалдаа, үйлчилгээний чиглэлээр Монгол улсын нутаг дэвсгэрт мөрдөх тухайн чиглэлийн стандартын шаардлагыг хангасан байна.

3.1.2. “24” цагаар үйл ажиллагаа явуулах аж ахуйн нэгж, байгууллагын ажлын байр нь инженерийн төвлөрсөн буюу хэсгийн шугам сүлжээнд холбогдсон байх бөгөөд орчны болон фасадны зохих шаардлагыг хангасан гэрэлтүүлэгтэй, үйлчлүүлэгчдийн зорчих хэсэгт чанарын шаардлага хангасан явган хүний зам, авто зогсоолтой байна.

3.1.3. “24” цагаар ажиллах зөвшөөрөл авсан аж ахуйн нэгж нь эрх бүхий байгууллагаас баталсан загвар зургийн дагуу хийгдсэн, нэг загварын эмблем бүхий гэрэлтүүлэг хаягтай байна.

3.1.4. “24” цагаар үйл ажиллагаа явуулах аж ахуйн нэгж, байгууллага нь гадна орчны тохижилтыг стандартын дагуу хийж, тодорхой хэсэгт ногоон байгууламжтай байна. Мөн дээрх аж ахуйн нэгж нь цагдаагийн болон гэрээт хамгаалалтын газартай гэрээ байгуулах, хяналтын камер, дохиоллын систем суурилуулах зэргээр аюулгүй ажиллагааны нөхцөлийг бүрдүүлсэн байна.

3.1.5. “24” цагаар ажиллах худалдаа, үйлчилгээний газрууд нь стандартын шаардлага хангасан гялгар уутнаас гадна хүнсний зориулалтын сав баглаа боодол, даавуун буюу цаасан уут торыг заавал хэрэглэж хэвшүүлсэн байна. Мөн ажил үйлчилгээндээ дуудлагаар болон захиалгаар үйлчлэх үйлчилгээ бусад төрлийн нэмэлт үйлчилгээг нэвтрүүлсэн байж болно.

3.1.6. “24” цагаар үйл ажиллагаа явуулах худалдаа, үйлчилгээний газруудын хүсэлтийг хүлээн авч үйл ажиллагаа эрхлэх зөвшөөрөл олгосны дараа хамтран ажиллах гэрээг сумын Засаг даргын Тамгын газар хариуцан зохион байгуулж, гэрээний үүргийн биелэлтэд хяналт тавьж ажиллана.

3.1.7. Нийтийн орон сууц болон бусад худалдаа, үйлчилгээ явуулахыг хориглосон газар, улсын болон орон нутгийн чанартай авто зам дагуух худалдаа, үйлчилгээний газарт “24” цагаар үйл ажиллагаа эрхлэх зөвшөөрөл олгохгүй.

3.1.8. Аялал жуулчлалыг хөгжүүлэх чиглэлийн хүрээнд Хархорин сумын нутаг дэвсгэрийн амралт, зугаалгын бүс нутагт үйл ажиллагаа явуулж буй аж ахуйн нэгжүүдэд 24 цагаар үйл ажиллагаа явуулах эрхийг сумын Засаг даргын саналыг үндэслэн аймгийн орон тооны бус зөвлөлөөр хэлэлцэн аймгийн Засаг даргын шийдвэрээр олгоно.

3.1.9. “24” цагаар ажиллахаар зөвшөөрөл авсан аж ахуйн нэгж, байгууллага нь тогтоосон цагийн хуваарьтаа ажиллаагүй, хууль болон бусад журмаар хориглосон хязгаарлалтыг зөрчсөн зэрэг нь холбогдох байгууллагын хяналт, шалгалтаар тогтоогдсон тохиолдолд эрхийг цуцалж, дараагийн аж ахуйн нэгж, байгууллагад эрхийг олгоно.

3.1.10. “24” цагийн худалдаа, үйлчилгээ эрхлэгч нь Монгол улсын холбогдох хууль тогтоомж болон нутгийн захиргааны байгууллагаас гаргасан тогтоол шийдвэрийг зөрчсөн, оршин суугчдаас үйлчилгээний талаар ноцтой санал гомдол ирж, тэрхүү гомдлын үндэслэл нотлогдсон тохиолдолд зөвшөөрлийг хүчингүй болгоно. Зөрчлийн улмаас хүчингүй болгосон “24” цагийн эрхийг 1 жилийн хугацаанд дахин сэргээхгүй.

**Дөрөв. Хориглох зүйл**

4.1. Хадгалах хугацаа дууссан, чанарын баталгаагүй бараа бүтээгдэхүүн худалдаалахыг хориглоно.

4.2. Зөвшөөрөгдсөн цэгээс бусад нийтийн эзэмшлийн гудамж, талбайд ил задгай хүнсний болон барааны худалдаа /жимс, ногоо, шорлог, төрөл бүрийн машинт худалдаа, чингэлгийн худалдаа/ эрхлэхийг хориглоно.

4.3. Худалдааны газарт тамхины төрөл бүрийн урамшуулалт худалдаа зохион байгуулахыг хориглоно.

4.4. Худалдааны газрууд 18-21 нас хүртэлх хүүхдэд тамхи, согтууруулах ундааг холбогдох журмын дагуу тогтоосон цагийн хуваариар худалдаалж, журмаар зөвшөөрөөгүй бусад бараа бүтээгдэхүүний худалдаа, үйлчилгээ эрхлэхийг хориглоно. Шаардлагатай тохиолдолд үйлчлүүлэгчийн биеийн байцаалтыг үзэж болно.

4.5. “24” цагаар ажиллах хүнсний дэлгүүр, худалдааны төв, хоол үйлдвэрлэл, үйлчилгээний танхимд төлбөртэй тоглоом, барьцаалан зээлдүүлэх, эмийн сан /хүнсний дэлгүүрээс дээшхи ангилалд хамаарахгүй/, кино прокатын үйлчилгээ, хими цэвэрлэгээ, фото зураг угааж боловсруулах, хувцас захиалга, засвар, түлхүүр олшруулах чиглэлээр талбай түрээслэх, даралтад хийн зуух байрлуулан галлахыг хориглоно.

4.6. Гэмт хэргээс урьдчилан сэргийлэх зорилгоор түлш, мод, нүүрс, бусад тэсэрч дэлбэрэх аюултай ахуйн болон үйлдэвэрлэлийн зориулалттай бараа бүтээгдэхүүнийг худалдаа үйлчилгээний газруудад “24” цагаар худалдаалахыг хориглоно.

**Тав. Хүлээлгэх хариуцлага**

5.1. Холбогдох хууль тогтоомж болон энэхүү журмыг зөрчсөн тохиолдолд Монгол Улсын холбогдох хууль тогтоомжийн дагуу хариуцлага хүлээлгэнэ.

---оОо---

ҮҮ.